kardosdrur/scandi-wiki huggingface dataset:
Bill Elliott

William Henry Elliott (20. marts 1925 i Bradford – 21. januar 2008) var en engelsk fodboldspiller og træner. Han spillede 5 landskampe for England. Han startede sin karriere som amatør i Bradford i 1939 og blev professionel i 1942. Han spillede 176 ligakampe og scorede 21 mål for Bradford før han i 1951 gik over til Burnley. Efter at have spillet 74 ligakampe og have scoret 14 mål for Burnley gik han over til Sunderland med en overgangssum på £ 26 000. For Sunderland spillede han 212 kampe og scorede 26 mål. I 1959 gik han over til Wisbech Town.

I 1961 blev han træner for Libyens landshold, et job han havde frem til 1963 da han begyndte som træner for Sheffield Wednesday. I 1964 flyttede han til Tyskland og blev træner for holdet til US army, hvor var han frem til 1966 da han blev træner for den belgiske klub Dairing FC. I 1969 returnerede han til Sunderland som træner, et job han havde frem til Sunderland vandt FA Cup i 1973. I perioden fra 1974 til 1978 trænede han Brann. I 1978 blev han på ny træner i Sunderland, hvor han blev fyret året efter da klubben mente de havde behov for yngre kræfter. Han blev da træner for Darlington, et job han havde frem til 1983. Elliott blev 82 år gammel.

Fodboldtrænere fra England
Fodboldspillere fra England
Fodboldspillere fra Burnley F.C.
Fodboldspillere fra Sunderland A.F.C.
Personer fra Bradford
The Sexuality of Bereavement

"The Sexuality of Bereavement" er en single af det britiske death/doom metal-band My Dying Bride, som blev udgivet i 1994. Singlen var dog kun mulig at anskaffe, hvis man var medlem af Peacevilles samlerklub, der siden hen gik i opløsning på grund af alt for få medlemmer. 

"The Sexuality of Bereavement" blev oprindeligt indspillet til albummet Turn Loose the Swans, men trods dette alligevel trukket fra sporlisten. I 1995 var sangen indkluderet på opsamlingsalbummet Trinity og i 2003 på genudgivelsen af Turn Loose the Swans.

Sporliste 
 "The Sexuality of Bereavement" – 8:06
 "The Crown of Sympathy" (Remix) – 7:08

Musikere 
 Aaron Stainthorpe – Vokal
 Andrew Craighan – Guitar
 Calvin Robertshaw – Guitar
 Adrian Jackson – Bas
 Martin Powell – Violin, keyboard
 Rick Miah – Trommer

My Dying Bride-sange
Singler fra 1994
Ben Roethlisberger

Ben Roethlisberger (født 2. marts 1982) er quarterback for Pittsburgh Steelers og har været det siden draften i år 2004, hvor han blev valgt i 1. runde som 11. spiller. Ben Roethlisbergers øgenavn er Big Ben.

Roethlisberger spillede college football på Miami University i Oxford, Ohio.

Roethlisberger førte i sin rookiesæson sit hold til en 15 – 1 sæson.

Efter et nederlag til New England Patriots i playoffs lovede Ben, at han ville få Steelers i Super Bowl året efter, hvilket han gjorde.

Året efter førte han sit hold til Super Bowl XL, hvor Steelers vandt over Seattle Seahawks. Med wide receiver Hines Ward som kampens MVP.

I Super Bowl XLIII gjorde Roethlisberger Pittsburgh Steelers til det mest vindende hold i NFL historien. Her blev det til sejr nummer 6 i holdets historie. Kampen blev spillet i Tampa Bay, hvor Pittsburgh slog Arizona Cardinals 27-23. Kampens MVP blev Santonio Holmes som til allersidst greb et kast for touchdown.

Roethlisberger er den yngste QB der har vundet Super Bowl, og samtidig den første fra draftklassen i 2004, som bl.a. inkluderede Eli Manning og Philip Rivers, som vandt en Super Bowl-ring.

Eksterne henvisninger 

Amerikansk fodbold-spillere fra Ohio
Amerikansk fodbold-spillere fra Pittsburgh Steelers
Amerikansk fodbold-quarterbacks
Tekla Griebel Wandall

Tekla Griebel Wandall (26. februar 1866 – 28. juni 1940) var en dansk komponist og musiklærer.

Fra hun var omkring syv år, havde faderen givet hende lidt klaverundervisning og spillet kammermusik med hende, og senere modtog hun sangundervisning. Som 15-årig blev hun optaget på Tegneskolen for Kvinder, hvor hun i løbet af de næste fem år uddannede sig som figurtegner. 

Men det var musikken, der interesserede hende mest, og i 1886 skrev hun sin første opera, Don Juan de Marana, der dog kun er opført én gang i en koncertversion i 1931. Allerede som 16-årig havde Tekla Griebel Wandall klaverelever, og i årene 1889-1891 studerede hun sang, klaver, komposition og teori ved Det Kongelige Danske Musikkonservatorium med bl.a. Jørgen Malling og Orla Rosenhoff som lærere.

I 1896 var hun på et studieophold i Dresden finansieret af veninden og komponisten Nicoline Leth. I 1902 blev hun gift med teolog og forfatter Hans Frederik Wandall, der ikke havde noget fast arbejde. Det var der i høj grad Tekla Griebel Wandall der måtte forsørge familien gennem sin undervisning. Hun var lærer for bl.a. operasangeren Peter Cornelius og pianisten Ellen Gilberg. Dette forhold reducerede hendes mulighed for at komponere. Det lykkedes hende dog at skrive i alt 103 kompositioner spændende fra sange og små klaverstykker til kantater og operaer. Desuden skrev hun musikteoretiske værker og en roman. Et lyspunkt i de sene år blev kontakten til den velhavende Alice Shaw, der var en af hendes elever og i et vist omfang også blev hendes mæcen. Shaw finansierede i 1928 udgivelsen af fire hefter med hendes kompositioner.

Musikken var overvejende i et senromantisk tonesprog. Hendes styrke og forkærlighed var den dramatiske musik. Størstedelen af hendes musik er vokalmusik, og ikke blot operaerne, men også hendes første sange viser en trang til at understrege teksten ekspressivt-dramatisk, hvor også akkompagnementet karakteriserer de hyppigt vekslende stemninger, både med hensyn til tempo, dynamik, vekslende figurer og farverig harmonik.

Værker (ikke komplet) 
 Fem Sange (ca. 1893 – et hæfte af i alt fem)
 Skjøn Karen (opera 1894)
 I Rosentiden (ballet 1895)
 Musikalsk Børnehave (1898)
 Fred (kantate 1899)
 Musikteori i korte Træk (1900)
 Naar vi døde vaagner (skuespil 1901) 
 Musikteori for Sangere (1905)
 Kantate ved genforeningsfesten for sønderjyske kvinder 1920
 Gækken og Narren (sang 1925)
 Hrane (opera 1925)
 Klaverkompositioner I (et af i alt fire hæfter 1928)

 Tonernes Mikrokosmos (harmonilære)
 Folkelig Fædrelandssang (flere udgaver)
 Folkevise-Album for de förste Begyndere i Klaverspil
 Nocturne (Le Rossignol) for Sopran og Klaver

 Rigmor Vording (roman 1915)

Kilder m.m. 
 Dansk kvindebiografisk Leksikon
 Svend Wandall: To kunstnerskæbner (1987)
 Elisabeth Dahlerup: Kvinder og Komposition i Danmark 1870-1920 : med særligt henblik på biografier af Nanna Liebmann og Tekla Griebel Wandall (2006)

Komponister fra Danmark
Operakomponister fra Danmark
Klassiske komponister fra det 20. århundrede
Personer i Dansk Kvindebiografisk Leksikon
Personer fra Randers
Danskere i 1800-tallet
Danskere i 1900-tallet
The Dark Knight

The Dark Knight er en film fra 2008, baseret på tegneseriefiguren Batman fra DC Comics. Filmen er opfølgeren til Batman Begins, der førte Batman tilbage i rampelyset efter otte år i dvale. Det skal også nævnes at Nolans Batman er mere mørk end de ældre Batman-film.
 
Christopher Nolan, instruktøren af Batman Begins, har igen instrueret og skrevet manuskript med sin bror Jonathan Nolan. Christian Bale har atter rollen Bruce Wayne/Batman.

Handling 

En bande kriminelle, ledet af Jokeren (Heath Ledger), ankommer til Gotham for at sprede kaos. Samtidig foreslår politikeren Harvey Dent (Aaron Eckhart), en ny lov for at standse kriminalitet, hvilket bliver bakket op af mange i Gothams elite, blandt andet Bruce Wayne (Christian Bale).

Under en stor fest for eliten, ankommer Jokeren, og kidnapper både Dent, og hans forlovede Rachel (Maggie Gyllenhaal), og giver falske informationer om hvor de befinder sig. Bruce trækker i Batman-dragten, og lokaliserer Rachel og Dent, men selvom Dent bliver reddet, dør Rachel i en eksplosion. Dent vågner op i hospitalet, og finder til sin store sorg ud af at Rachel er død, samt at hans hoved er maltrakteret, hvilket får ham til at sværge hævn.

Samtidig er Bruce i dyb sorg, hvilket får hans butler Alfred (Michael Caine), til at fortælle en historie der sætter Bruce's mod op igen, og skaffer sig hjælp af Lucius Fox (Morgan Freeman). Bruce og Fox kobler alle mobiltelefoner i Gotham på deres netværk, hvilket får Bruce til at sætte efter Jokeren som Batman, hvilket resulterer i hans anholdelse.

Samtidig har Dent fanget politimester Gordon (Gary Oldman), og hans søn, og planlægger at dræbe sønnen som hævn over Rachel's død, men Batman kommer og dræber Dent. Efter Dent's død tager Batman ansvaret for alle hans ugerninger, og mens Dent bliver hyldet som en helt, jagter politiet Batman, som går i skjul.

Medvirkende

Udgivelse 
Filmen blev udgivet den 18. Juli, 2008, af filmselskabet Warner Bros, og var en stor succes i biograferne, med en indtjening på over 1 milliarder dollars på verdensplan.

Filmen fik mange gode anmeldelser, og både publikum og anmelderne havde en generelt god holdning til filmen, især til Heath Ledgers rolle som Jokeren, der endte med en posthumun Oscar for bedste mandlige birolle til ham.

Referencer

Eksterne henvisninger 

 
 Batman On Film
 Trailer – Cinema.ch 
 Dark Knight Trailer

Amerikanske film fra 2008
Film instrueret af Christopher Nolan
Batman-film
Actionfilm fra USA
Actionfilm fra Storbritannien
Engelsksprogede film
Film fra Warner Bros.
Tofu

Tofu (traditionel kinesisk: 荳腐, simplificeret kinesisk: 豆腐, pinyin: dòufu), også kaldt sojabønneost, er et fødemiddel af kinesisk oprindelse, fremstillet af sojabønner. Fremstillingen ligner fremstillingen af ost, idet sojamælken koaguleres, og massen derefter presses til blokke.

Forskellige typer tofu

Frisk tofu 
Frisk tofu er produceret direkte fra sojamælken.
 Fast tofu
Denne type tofu har en fast struktur og egner sig til at blive skåret i terninger eller skiver og stegt, bagt eller friturestegt. Da den beholder sin form, kan den spises med spisepinde.
 Silketofu
Silketofu har en blødere konsistens end fast tofu og er god i saucer, cremer og suppe.

Forarbejdet tofu 
 Røget tofu
Fast, røget tofu (for eksempel over bøg). Dens særlige smag gør den velegnet som erstatning for røget kød.

 Marineret tofu
Fast tofu kan lægges i en marinade af for eksempel sojasauce, eddike, eller sesamolie samt diverse krydderier og krydderurter. Da frisk tofu i sig selv har en ret neutral smag, får den mest af smagen fra marinaden.

 Frysetørret tofu
Frysetørret tofu er meget let og holdbar og derfor egnet til for eksempel camping. Den skal ligge i varmt vand eller bouillon før brug, hvorefter den får en svampeagtig struktur.

 Dybstegt tofu
Dybstegt tofu er fast tofu, der skæres i små terninger og frituresteges, så den får en gylden, sprød overflade og en svampeagtig struktur indvendigt.

 Frossen tofu
Fryses fast tofu ned, vil vandindholdet krystallisere, hvilket resulterer i dannelsen af huller. Tofuen får samtidig en gullig farve. Frossen tofu optøs før brug.

Fremstilling 
Til fremstilling af tofu bruges sojamælk og en koagulant. Denne koagulant er ofte et salt såsom kalciumsulfat eller magnesiumklorid. Magnesiumklorid sælges ofte i form af ''nigari.

Under fremstillingen af tofu skabes der spiselige biprodukter:
 Sojamælkeskind: Når sojamælken koges, dannes der på overfladen en skind, som opsamles og tørres.
 Okara er det, som er til overs, når mælken er blevet presset ud af de mosede sojabønner; okara kan bruges til i gryderetter, postejer og vegetariske bøffer.

Anvendelse 
I Asien anvendes tofu traditionelt i supper og braiserede, lynstegte eller dampede retter. Tofuen kan enten spises, som den er, eller krydret.

I Vesten er tofu særligt populær blandt vegetarer som en proteinrig og kolesterolfri erstatning for animalske produkter. Fast tofu kan bruges til kebab, bøffer, tofupølser og retter, som kræver en fast konsistens (fx postejer og ostekager). Silketofu kan erstatte æg og mælkeprodukter (fx i veganske "æggekager" og milkshakes).

Eksterne kilder og henvisninger 

Grøntsagsretter
Mad fra Kina
Kinesiske ord og vendinger
Arbeitsgemeinschaft für Osteosynthesefragen

AO (Arbeitsgemeinschaft für Osteosynthesefragen) er en schweizisk gruppe af ortopædkirurger, der startede en arbejdsgruppe med henblik på at systematisere osteosyntesemetoderne, dvs. metoder til operation af knoglebrud. AO-principperne anvendes nu af de fleste ortopædkirurger indenfor traumatologien, når de skal operere brækkede knogler. AO er blevet en kommerciel, omend videnskabeligt funderet, forretning, der udvikler og sælger osteosyntesematerialer og tilhørende kirurgiske instrumenter samt afholder kurser for ortopædkirurger og i de senere år også for andre kirurger der opererer knogler, dvs. kæbekirurger, neurokirurger, Øre-Næse-Halskirurger samt veterinærer.

Eksterne henvisninger 
 AO Foundation 

Læger fra Schweiz
Ortopædkirurgi
Grupper
Michael Ehregott Grose

Michael Ehregott Grose (1747 – 24. september 1795) var en tyskfødt musiker, organist ved Christians Kirke i København, musiklærer og komponist, som virkede i Norge og Danmark sidst i 1700-tallet.

Ehregott kendes som organist i Brandenburg an der Havel i 1784 og som stadsmusikant i Kristiansand i Norge i 1787, men allerede 1789 boede han i København, hvor han 1791-1795 var organist ved Christians Kirke og tilsyneladende derefter afgået ved døden. Han virkede også uden stor succes som musiklærer og orgelvirtuos.

Han skrev en del musik og havde fået udgivet sange og klaverstykker i Tyskland før han rejste nordpå. Mens han boede i København skrev han nogle instrumentalkoncerter, motetter, og kantater som blev spillet i nogle af de musikalske klubber som denne tid var rig på.

Musik 
 Samling af lette Harpe, Claveer og Syngestykker for Liebhavere og Begyndere (1791)
 Kantate opført i det Kongelige musikalske Academie i Stockholm den 1ste december 1792, i anledning af hendes kongelige høiheds kronprindsessens nedkomst.
 Morgenen (sange 1793)
 Cembalosonata nr. 1

Kilder m.m. 
 Dansk biografisk Leksikon
 Noder i pdf 

Komponister fra Danmark
Komponister fra Tyskland
Organister fra Danmark
Bergslagen

Bergslagen er et ikke præcist defineret geografisk afgrænset område i Sverige, som omfatter de nordlige og vestlige dele af landskabet Västmanland, inkluderet de nordlige dele af Örebro län som indgår i Västmanlands landskab, det sydøstlige Värmland og sydlige Dalarna. En anden og større definition af Bergslagen omfatter også dele af Närke, Östergötland, Uppland og Gästrikland. Bergslagen er mest kendt for minedrift og metalindustri.

Siden middelalderen har stenbrud og smeltning af malm haft stor betydning i området. Forædlingen skete ofte udenfor selve Bergslagen.
Synkende jernmalmpriser og udenlandsk konkurrence i 1960- og 70-tallet har ført til, at samtlige jernmalmminer i dag er nedlagt. Den sidste, i Grängesberg, blev nedlagt i 1989.

Sveriges geografi
Middelengelsk

Middelengelsk (Middle English) er et begreb som bruges om det engelske sprog fra omkring begyndelsen af det 12. århundrede til slutningen af det 15. århundrede. Perioden begynder ca. en generation efter normannernes erobring af England, da en ny sprogform fordrev oldengelsk eller angelsaksisk, og sluttede da Chancery Standard ("kancelli-engelsk"), en variant af London-dialekten, begyndte at sprede sig. Det var særlig indførslen af trykpressen, som William Caxton stod for i 1470, som førte til at den nye standard blev spredt. Sproget udvikler sig derefter til det som kaldes tidlig nyengelsk, som holder sig til omkring 1650. 

I den angelsaksiske periode var Wessex i det vestlige England det vigtigste kulturelle og politiske centrum i landet, og oldengelsk brugte derfor sproglige normer derfra som standardformer i retskrivningen, før normannerne erobrede England. Middelengelsk anvender en meget større variation i forhold til brug af dialektformer. Dialekterne fra det østlige og nordlige England var opblandet med oldnordisk fra Danelagens tid, og middelengelsk kommer derfor til at indeholde langt flere nordiske ord end oldengelsk. Sprogforskerne har ikke fundet tegn på, at der var større dialektforskelle i talesproget i den middelengelske periode end tidligere. Dette tyder på, at Wessex begyndte at miste sin dominerende position, og at lokale skrifttraditioner tog over. I løbet af de følgende århundreder var det særlig Northumbria, London og East Anglia som udviklede sig til at blive litterære centre. Den northhumbriske udgave af middelengelsk udviklede sig i det sydøstlige Skotland til skotsk (lallans), der blev kongeriget Skotlands officielle sprog.

Se også 
 Det store vokalskifte på engelsk

Angliske sprog
Uddøde germanske sprog
Engelsk sprog
Kristina Axén Olin

Anna Kristina Axén Olin (født Axén 21. oktober 1962 i Stockholm) er en svensk politiker fra det konservative parti Moderaterna. Hun har været borgmester (borgarråd) i Stockholms kommune siden 1998 – socialborgarråd 1998-2002, oppositionsborgarråd 2002-2006 og finansborgarråd siden 2006. Hun har været medlem af kommunalbestyrelsen siden 1991 og gruppeleder for Moderaterna i Stockholms Stadshus siden 2002. Endvidere har hun været anden vicepartiordfører for Moderaterna siden 2003 samt var ordfører for Politistyrelsen i Stockholms län 1999-2006.

Den 15. november 2007 besluttede Axén Olin at melde sig syg i en måned. Hun har tidligere i interviews sagt, at hun havnede i en presset situation efter valget i 2006, og at hun derefter har fået professionel hjælp til at håndtere stress og endda involveret sig i Anonyme Alkoholikere.

Axén Olin er uddannet musiklærer og var tidligere rektor-suppleant.

Eksterne henvisninger 
 Anna Kristina Axén Olin , personlig webside

Kilder 

Politikere fra Sverige
Personer fra Stockholm
Zain Bhikha

Zain Bhika (født den 9 august 1974 i Pretoria, Sydafrika) er en sanger og sangskriver, der er kendt inden for Nasheed stilen.

Han er muslim og hans sange kredser om religiøse temaer. 

Han udgav en række albums i Sydafrika, og opnåede lokal popularitet. Han opnåede kontakt til Yusuf Islam (tidligere kendt under navnet Cat Stevens), og tog i 1999 til London, hvor han indspillede albummet Faith, der blev udgivet internationalt i 2001. 

Zain Bhika omtales som en pioneer indenfor Nasheed stilen (islamisk religiøse sange på engelsk), og har opnået popularitet, særlig i islamiske kredse. 
I 2005 etablerede Zain et sydafriansk firma, Zain Bhikha Studios. 

Hans forældre er Rashid og Mariam Bhikha, og han har tre søstre, Nasima, Aysha, Zubida.

zain har optrådt med mange andre kunstner, som Dawud Wharnsby Ali,Ashiq al Rasul, Hasan Kalicitan, Khalid Belhrouzhi, Native Deen, Qatrunada, Imad Rami,Faeeza Malinga, Ziyaad Patel, Imran Dhaya og selvfølgelig hans søn Rashid Bhikha

Albums 
2000 Towards the Light

2000 Children of Heaven 

2001 Faith

2002 Our World

2005 Mountains of Makkah

2006 Allah Knows

Eksterne links 
Zain Bhikhas offcielle hjemmeside

Sangere fra Sydafrika
Personer fra Pretoria
Håndværkerskolen i Sønderborg

Håndværkerskolen i Sønderborg eller Sønderborg Tekniske Skole lå oprindeligt på Sdr. Landevej 28 i Sønderborg, men der ligger nu EUC Syd Skolehjem, og skolen er en del af EUC Syd.

Sønderborg Tekniske Skole 1939-1989 var det første sted, hvor der blev oprettet en dagskole for radiomekanikere og elektronikmekaniker lærlinge, med et skolehjem for dem der ikke kunne bo hjemme under skoleopholdet. Der var også andre håndværksuddannelser på skolen, for eksempel frisører og hattemagere. Hattemagerne blev uddannet på det nu nedlagte Hotel Dybbøl Banke.

Aage Fogh var fra 1970 til 1987 forstander for Håndværkerhøjskolen i Sønderborg.

Det første hold radiomekanikerlærlinge sad på skolebænken i 1956 under Frantz Nielson. På Håndværkerskolen blev der i en årrække også uddannet elektronikteknikere. Skolens elektronikafdeling er nu flyttet til Hilmar Finsens Gade 14-18. Det tidligere Kamgarnspinderi.

Ekstern henvisning 
 Aktuel Elektronik nr.2, 2003 Kridtet knaldede når Aage skrev 
 En god skole

Bygninger, konstruktioner og anlæg i Sønderborg
Uddannelsesinstitutioner i Danmark
Uddannelsesinstitutioner i Sønderjylland (i Danmark)
Uddannelse i Sønderborg
Göteborg-Landvetter Airport

Göteborg-Landvetter er Göteborgs internationale lufthavn og ligger i Härryda kommune.
Lufthavnen er Sveriges næststørste og beflyves af ca. 40 forskellige flyselskaber, der i 2018 transporterede 6,8 mio. passagerer.

Göteborg-Landvetter blev indviet 3. oktober 1977 og drives af det statslige Swedavia.

Eksterne henvisninger 
 Göteborg-Landvetter på Swedavias hjemmeside

Lufthavne i Sverige
Landvetter Airport
Stein Rønning

Stein Rønning (28. maj 1965 i Tau i Rogaland – 23. januar 2008) var en norsk karateudøver. 
Han blev Norges første og er foreløbig eneste verdensmester i karate. Han slog igennem i 1985 da han blev europamester. Han blev flere gange europamester før han i 1990 toppede karrieren ved at blive verdensmester.

Eksterne henvisninger 

 www.Dagbladet.no om Stein Rønning

Karateudøvere fra Norge
Patrioternes spil

Patrioternes spil er en roman, skrevet af Tom Clancy i 1987. CIA-analytikeren Jack Ryan er, som i de fleste af Tom Clancys bøger, hovedpersonen.
Patrioternes spil er blevet filmatiseret med Harrison Ford i hovedrollen som Jack Ryan.

Handlingen er Eks-CIA-manden Jack Ryan er på ferie i London og hindrer en dag et mordforsøg på medlemmer af den kongelige familie. Han dræber een af terroristerne, sårer en anden mens en tredje undslipper. Jack bliver såret og vågner op på hospitalet som dagens helt. Men også som terroristernes fjende nr. 1. De vil hævne sig på ham, og de er helt uden skrupler. Og det er et specielt had, der driver en af terroristerne: Sean Miller, hvis bror Jack skød under aktionen. Han bliver arresteret, dømt og skal overføres til et topsikret fængsel. Jack kan ånde lettet op hjemme i USA. Indtil han får den besked at Miller er undsluppet på vej til fængslet. Og at alle terroristerne træner i Libyen og planlægger hvordan de kan få ram på Jack og hans familie...

Romaner fra USA
Litteratur i 1987
Caroline Henderson

Caroline Henderson (født 28. februar 1962 i Stockholm), er en dansk-svensk-amerikansk  pop- og jazzsangerinde, som fik sit gennembrud som del af popgruppen Ray Dee Ohh, og som siden da har udgivet otte soloalbums.

Henderson er datter en af en svensk mor og en amerikansk far. Hun flyttede fra Sverige til København i 1983 og sang som ung i flere jazzbands. Sammen med Maria Bramsen slog hun i 1989 igennem i Danmark med popgruppen Ray Dee Ohh. Da gruppen gik i opløsning, påbegyndte Henderson en solokarriere med succesalbummet Cinemataztic fra 1995, som vandt syv priser ved de efterfølgende danske Grammyer og indeholdt de store hits Kiss Me Kiss Me og Made In Europe.

Opfølgeren Metamorphing (1998), disco-coveralbummet Dolores J – The Butterfly (2000) og det mere eksperimenterende Naos (2002) havde ikke helt samme kommercielle gennemslagskraft. Hendersons karriere tog en ny drejning med de fuldtonede jazzplader Don't Explain, Made In Europe, Love Or Nothin''' og No. 8 (2008).

 Diskografi 
 Med Ray Dee Ohh 
 Ray Dee Ohh (Replay, 1989)
 Too (Replay, 1990)
 Radiofoni (Replay, 1991)

 Soloalbum 
 Cinemataztic (1995)
 Metamorphing (1998)
 Dolores J – The Butterfly (2000)
 Naos (2002)
 Don't explain (2003)
 Made In Europe (2004)
 Love or nothing (2006)
 No. 8 (2008)
 Keeper of the flame (2009)
 Jazz, love & Henderson (2011)
 Jazz collection (bokssæt) (CD/DVD) (2011)
 Lonely house'' (2013)

Henderson arbejder også som skuespiller på teater og film.

Hædersbevisninger 
 2010: Ridderkorset af Dannebrogordenen

Referencer

Eksterne henvisninger 
 

 Officiel hjemmeside
 Caroline Henderson udkommer med nyt Gaffa.dk, 15. februar 2008 (med anmeldelser og artikler)

Personer fra Stockholm
Sangere fra Danmark
Har spillet på Roskilde Festival
Riddere af Dannebrog
Personer i Kraks Blå Bog
Popsangere
Ray Dee Ohh